b'\n_START_ARTICLE_\nValenciennes\n_START_SECTION_\nGeografija\n_START_PARAGRAPH_\nKraj le\xc5\xbei ob izlivu reke Rh\xc3\xb4nelle v \xc5\xa0eldo 50\xc2\xa0km jugovzhodno od Lilla, v bli\xc5\xbeini meje z Belgijo.\n_START_SECTION_\nZgodovina\n_START_PARAGRAPH_\nValenciennes se prvikrat omenja leta 693 v dokumentu Klodvika II. Z Verdunsko pogodbo leta 843 je Valenciennes ostal nevtralen, na meji med Avstrazijo in Nevstrijo. Leta 881 so \xc5\xa1ir\xc5\xa1e ozemlje opusto\xc5\xa1ili Normani. Od 923 je bil Valenciennes v sklopu Spodnje Lotaringije odvisen od Svetorimskega cesarstva. V obdobju sa\xc5\xa1ke dinastije Otonijcev je postal sredi\xc5\xa1\xc4\x8de marke na meji cesarstva. Leta 1008 je lakota povzro\xc4\x8dila ve\xc4\x8djo epidemijo kuge._NEWLINE_V kraju so se zvrstili \xc5\xa1tevilni grofje, sprva kot Valenciennski mejni grofje, od leta 1070 kot hainautski grofje. V 15. stoletju je grofijo Hainault, v kateri se je tedaj nahajal Valenciennes, zamenjalo burgundsko vojvodstvo. Leta 1524 je vanj prispel svetorimski cesar Karel V. Z razvojem tekstilne industrije se je kraj ekonomsko osamosvojil._NEWLINE_Okoli 1560 je postal zgodnje sredi\xc5\xa1\xc4\x8de kalvinizma, dve leti kasneje so se pojavila prva dejanja upora proti verskim preganjanjem na Nizozemskem. Leta 1580 je kraj, tedaj \xc5\xbee mo\xc4\x8dno kalvinisti\xc4\x8dno opori\xc5\xa1\xc4\x8de, osvojil guverner \xc5\xa0panskih Nizozemsk Alessandro Farnese in izkoreninil protestantizem._NEWLINE_S sporazumom v Nijmegnu je leta 1678 nadzor nad krajem in ju\xc5\xbenim delom Hainaulta od \xc5\xa0panije prevzela Francija._NEWLINE_V \xc4\x8dasu Napoleonskih vojn je bil od julija 1793 do avgusta 1794 pod zasedbo angle\xc5\xa1ko-avstrijske vojske._NEWLINE_Med drugo svetovno vojno je bil Valenciennes skoraj popolnoma razru\xc5\xa1en. Po bombardiranju 10. maja je vanj 27. maja 1940 vkorakala nem\xc5\xa1ka vojska. Osvobojen s strani anglo-ameri\xc5\xa1kih enot je bil 2. septembra 1944.'